Microsoft Azure recap

Predstavte si, že ste obyčajný človek, ktorý prišiel s výbornou ideou na revolučnú aplikáciu. Táto aplikácia je príjemná a jednoduchá na používanie a myslíte si, že zarobí kopec peňazí. Avšak na to, aby sa ľudia o nej vôbec dozvedeli ju potrebujete dať na internet, čo nie je až tak jednoduchá záležitosť. Budete na to potrebovať servery, úložiská, ľudí a zabezpečenie bezpečnosti aplikácie. Tieto skutočnosti nie sú práve najlacnejšie a prinášajú so sebou nevýhody. V prvom rade, ak sa vaša aplikácia stane populárnou a bude ju používať viac a viac ľudí, pre vás to znamená ďalšie náklady spojené s chodom danej aplikácie (ďalšie servery, úložiská, pracovníci a zabezpečovanie). Na druhej strane, ak sa aplikácii nebude dariť vôbec, vaše počiatočné náklady sa vám nevrátia a prídete o veľké peniaze. Tento spôsob prináša veľké riziko. Preto existuje cloud computing, pomocou ktorého dokážeme tento problém vyriešiť. Cloud computing je platforma, ktorá vám ponúka toľko výpočtovej sily koľko potrebujete a to všetko cez internet. Založenie aplikácie týmto spôsobom je jednoduchšie, keďže všetko čo potrebujete je nájsť si vhodného providera cez počítač, mať prístup na internet a pripojiť sa na službu providera. Jedným z nich je napríklad Microsoft, ktorý ponúka jednu z najlepších služieb v tomto odvetví nazývanú Microsoft Azure. Výhoda týchto služieb je dostupnosť vďaka masívnym datacentrám na celom svete, kde sa skladujú všetky dáta a realizujú výpočty. Dokonca sa nemusíte báť ani rôznych výpadkov, útokov, prírodných katastrof, ktoré by mohli ohroziť vaše dáta, vďaka viacerým bezpečnostným protokolom. Ďalšou výhodou je fakt, že platíte len za zdroje, ktoré reálne využijete. Napríklad si môžete nastaviť koľko pamäte RAM má váš virtual machine mať, či zvoliť si typ skladovania súborov na disku SSD alebo HDD. Z toho vyplýva aj pay-as-you-use model platenia, podľa ktorého za službu zaplatíte len toľko nakoľko ju využijete.